               ЕВРОПЕЙСКА КОМИСИЯ
            Брюксел, 6.2.2017
            COM(2017) 72 final
            2017/0026(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестата сесия на Комисията по наркотичните вещества относно списъците с вещества от Единната конвенция по упойващите вещества от 1961 г., изменена с Протокола от 1972 г., и от Конвенцията за психотропните вещества от 1971 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията по наркотичните вещества (CND) редовно изменя списъка с вещества, приложен към Единната конвенция на ООН по упойващите вещества от 1961 г., изменена с Протокола от 1972 г. (Конвенцията на ООН от 1961 г.)
                  1
               , и Конвенцията на ООН за психотропните вещества от 1971 г. (Конвенцията на ООН от 1971 г.)
                  2
                въз основа на препоръки на Световната здравна организация (СЗО), която се ползва от съветите на експертната комисия по наркозависимостите.

               Всички държави — членки на ЕС, са подписали Конвенцията на ООН от 1961 г. и Конвенцията на ООН от 1971 г. Съюзът не е подписал конвенциите.

               CND е комисия към Икономическия и социален съвет на ООН (ECOSOC) и нейните функции и правомощия са, inter alia, предвидени в Конвенцията на ООН от 1961 г. и в Конвенцията на ООН от 1971 г. Тя се състои от 53 държави — членки на ООН, избирани от ECOSOC. Понастоящем 12 държави членки са членове на CND с право на глас
                  3
               . Съюзът има статут на наблюдател в CND.

               На 2 декември 2016 г. СЗО препоръча на генералния секретар на ООН
                  4
                добавянето на десет нови вещества в списъците от конвенциите. Само за едно от тези вещества — MDMB-CHMICA — вече е задействан процес за налагане на мерки за контрол на равнище ЕС. Въз основа на доклада за оценка на риска на Европейския център за мониторинг на наркотици и наркомании (ЕЦМНН), извършен в съответствие с разпоредбите на член 6, параграфи 2, 3 и 4 от Решение 2005/387/ПВР на Съвета относно обмена на информация, оценката на риска и контрола върху новите психоактивни вещества
                  5
                на 31 август 2016 г. Комисията внесе предложение за въвеждането на мерки за контрол на MDMB-CHMICA на територията на целия ЕС
                  6
               .

               Промените в списъците от Конвенцията на ООН от 1961 г. и Конвенцията на ООН от 1971 г. имат преки последици върху приложното поле на правото на Съюза в областта на контрола на наркотиците за всички държави членки. В член 1 от Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
                  7
                се уточнява, че по смисъла на Рамковото решение „наркотици“ означава веществата, посочени в Конвенцията на ООН от 1961 г. или в Конвенцията на ООН от 1971 г. Следователно Рамково решение 2004/757/ПВР се прилага за веществата, изброени в списъците от Конвенцията на ООН от 1961 г. и Конвенцията на ООН от 1971 г. Ето защо всяка промяна в списъците, приложени към тези конвенции, засяга пряко общите правила на ЕС и променя техния обхват по смисъла на член 3, параграф 2 от ДФЕС. Това е така независимо дали въпросното вещество вече е поставено под контрол на равнище ЕС въз основа на Решение 2005/387/ПВР на Съвета относно обмена на информация, оценката на риска и контрола върху новите психоактивни вещества.

               Необходимо е държавите членки да подготвят заседанието на Комисията по наркотичните вещества, когато бъде свикана да вземе решение относно списъците с вещества, като постигнат обща позиция в Съвета. Поради ограниченията, произтичащи от статута на наблюдател на Съюза, тази позиция следва да бъде изразена от държавите членки, които понастоящем са членове на Комисията по наркотичните вещества, действащи съвместно в интерес на Съюза в рамките на тази комисия. Съюзът, който не е страна по Конвенцията на ООН от 1961 г. и по Конвенцията на ООН от 1971 г., не гласува в CND.

               Ето защо Комисията предлага да се заеме позиция от името на Европейския съюз на шестата сесия на CND, която ще се състои във Виена от 13 до 17 март 2017 г., относно списъците с вещества от Конвенцията на ООН от 1961 г. и от Конвенцията на ООН от 1971 г.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание на настоящото предложение е член 83, параграф 1 във връзка с член 218, параграф 9 от Договора за функционирането на Европейския съюз (ДФЕС).

                  В член 83, параграф 1 от ДФЕС незаконният трафик на наркотици се определя като едно от особено тежките престъпления с трансгранични измерения, а Европейският парламент и Съветът се оправомощават да установят минимални правила относно определянето на престъпленията и на санкции в областта на незаконния трафик на наркотици.

               Член 218, параграф 9 от ДФЕС се прилага независимо от това дали Съюзът е член на въпросния орган или страна по въпросния договор. Комисията по наркотичните вещества е „орган, създаден със споразумение“ по смисъла на този член, като се има предвид, че тя е орган с възложени специфични задачи съгласно Конвенцията на ООН от 1961 г. и Конвенцията на ООН от 1971 г.

               Решенията на CND по отношение на съставянето на списъци с вещества представляват „актове с правно действие“ по смисъла на член 218, параграф 9 от ДФЕС. В съответствие с Конвенцията на ООН от 1961 г. и Конвенцията на ООН от 1971 г. решенията на CND автоматично стават правнообвързващи, освен ако някоя от страните не поиска от ECOSOC да преразгледа решението в рамките на предвидения срок
                  8
               . Решенията на ECOSOC по въпроса са окончателни. Решенията на CND по отношение на съставянето на списъци с вещества също така имат правни последици в правния ред на ЕС по силата на правото на Съюза, и по-конкретно на Рамково решение 2004/757/ПВР. Промените в списъците от Конвенцията на ООН от 1961 г. и Конвенцията на ООН от 1971 г. имат преки последици върху приложното поле на този правен инструмент на ЕС.

                  Променлива геометрия

                  В съответствие с член 10, параграф 4 от Протокол № 36 относно преходните разпоредби, приложен към Договорите, Обединеното кралство нотифицира, че не приема пълните правомощия на Комисията и на Съда на ЕС по отношение на актове в областта на полицейското и съдебното сътрудничество по наказателноправни въпроси, приети преди влизането в сила на Договора от Лисабон. В резултат на това Рамково решение 2004/757/ПВР на Съвета и Решение 2005/387/ПВР на Съвета престанаха да се прилагат за Обединеното кралство, считано от 1 декември 2014 г.
                     9

                  Тъй като решенията на CND по отношение на съставянето на списъци с вещества не засягат общите правила в областта на незаконния трафик на наркотици, от които Обединеното кралство е обвързано, тази държава членка не участва в приемането на решения на Съвета за установяване на позицията, която трябва да се заеме от името на Съюза при приемането на такива решения.

                  •
                        Субсидиарност

               Не се прилага.

                  •
                        Пропорционалност

                  Предложението е пропорционално и не излиза извън рамките на необходимото за постигане на посочените цели, тъй като то се отнася до новите психоактивни вещества, които предизвикват безпокойство на равнището на Съюза.

               •Избор на инструмент

                  В член 218, параграф 9 от ДФЕС е предвидено, че за да бъде определена позицията, която трябва да се заеме от името на Съюза в орган, създаден с международно споразумение, е необходимо решение на Съвета.

               2017/0026 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на шестата сесия на Комисията по наркотичните вещества относно списъците с вещества от Единната конвенция по упойващите вещества от 1961 г., изменена с Протокола от 1972 г., и от Конвенцията за психотропните вещества от 1971 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 83 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Единната конвенция на Организацията на обединените нации (ООН) по упойващите вещества от 1961 г.
                  10
               , изменена с Протокола от 1972 г.
                  11
               , влезе в сила на 8 август 1975 г.

               (2)Съгласно член 3 от Единната конвенция на ООН по упойващите вещества от 1961 г., изменена с Протокола от 1972 г., Комисията по наркотичните вещества може да вземе решение за добавяне на вещества към списъците от тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така и да реши да не извърши промените, препоръчани от СЗО.

               (3)Конвенцията на ООН за психотропните вещества от 1971 г. влезе в сила на 16 август 1976 г.

               (4)В съответствие с член 2 от Конвенцията на ООН за психотропните вещества от 1971 г. Комисията по наркотичните вещества може да вземе решение за добавяне на вещества към списъците от тази конвенция или за отстраняване на вещества от тези списъци, въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.

               (5)Промените в списъците и на двете конвенции имат преки последици върху приложното поле на правото на Съюза в областта на контрола на наркотиците за всички държави членки. Рамково решение 2004/757/ПВР на Съвета
                  12
                се прилага по отношение на веществата, изброени в списъците от Единната конвенция на ООН по упойващите вещества от 1961 г. и от Конвенцията на ООН за психотропните вещества от 1971 г. Ето защо всяка промяна в списъците, приложени към тези конвенции, засяга пряко общите правила на Съюза и променя техния обхват по смисъла на член 3, параграф 2 от Договора за функционирането на Европейския съюз.

               (6)По време на своята шеста сесия, която ще се състои от 13 до 17 март 2017 г. във Виена, Комисията по наркотичните вещества следва да вземе решение относно добавянето на десет нови вещества в списъците от конвенциите.

               (7)Съюзът не е страна по посочените конвенции на ООН. Той има статут на наблюдател в Комисията по наркотичните вещества, в която понастоящем 12 от неговите държави членки са членове с право на глас. Поради това е необходимо Съветът да оправомощи държавите членки да изразят позицията на Съюза относно списъците с вещества от Единната конвенция по упойващите вещества от 1961 г., изменена с Протокола от 1972 г., и от Конвенцията за психотропните вещества от 1971 г., като се има предвид, че решенията относно добавянето на нови вещества в списъците от конвенциите попадат в обхвата на изключителната компетентност на Съюза.

               (8)На 2 декември 2016 г. СЗО изпрати препоръка до генералния секретар на ООН да добави две нови вещества в списък I от Единната конвенция на ООН по упойващите вещества от 1961 г., изменена с Протокола от 1972 г., и осем нови вещества в списък II от Конвенцията на ООН за психотропните вещества от 1971 г.

               (9)Съгласно оценката на експертна комисия по наркозависимостите към СЗО, съединението U-47700 (3,4-дихлоро-N-(2-диметиламино-циклохексил)-N-метил-бензамид) може да доведе до същите злоупотреби и да има същите отрицателни последици за здравето, както подложените на контрол опиоидни вещества като морфин и AH-7921, които са включени в списък I от Единната конвенция на ООН по упойващите вещества от 1961 г. За него не е регистрирана терапевтична употреба, а използването му може да доведе до смъртни случаи. Налице са достатъчно доказателства, че с него се злоупотребява или е вероятно да се злоупотребява и че то може да се превърне в обществен или здравен проблем, което дава основания за поставянето на веществото под международен контрол. Поради това СЗО препоръчва U-47700 да се включи в списък I от Единната конвенция на ООН по упойващите вещества от 1961 г.

               (10)U-47700 се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета
                  13
               . U-47700 е открито в четиринадесет държави — членки на Съюза. Продава се свободно на пазара. Свързва се със сериозни увреждания на здравето, включително смъртни случаи, и е обект на сигнал, подаден от системата на Съюза за ранно предупреждение в областта на общественото здраве.

               (11)Ето защо държавите членки на Европейския съюз следва да решат U-47700 да бъде добавено в списък I на Единната конвенция на ООН по упойващите вещества от 1961 г.

               (12)Съгласно оценката на експертна комисия по наркозависимостите към СЗО, съединението бутирфентанил (N-фенил-N-[1-(2-фенилетил)-4-иперидинил]бутанамид) може да доведе до същите злоупотреби и да има същите отрицателни последици за здравето, както подложените на контрол опиоидни вещества като морфин и фентанил, които са включени в списък I от Единната конвенция на ООН по упойващите вещества от 1961 г. То може също така да се преобразуват в фентанил. За него не е регистрирана терапевтична употреба и използването му може да доведе до смъртни случаи. Налице са достатъчно доказателства, че с него се злоупотребява или е вероятно да се злоупотребява и че то може да представлява обществен или здравен проблем, което дава основания за поставянето на веществото под международен контрол. Поради това СЗО препоръчва съединението бутирфентанил да бъде включено в списък I от Единната конвенция на ООН по упойващите вещества от 1961 г.

               (13)Съединението бутирфентанил се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. Открито е в шест държави — членки на Съюза. Продава се свободно на пазара. Свързва се със сериозни увреждания на здравето, включително с поне един смъртен случай, и е обект на сигнал, подаден от системата на Съюза за ранно предупреждение в областта на общественото здраве.

               (14)Ето защо държавите членки на Европейския съюз следва да решат съединението бутирфентанил да бъде добавено в списък I на Единната конвенция на ООН по упойващите вещества от 1961 г.

               (15)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с 4-метилеткатинон или 4-MEC (2-(етиламино)-1-(4-метилфенил)пропан-1-он), е съществена. Не е регистрирана терапевтична полза. Органът прие, че веществото притежава потенциал да доведе до същите злоупотреби и да има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с 4-MEC се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва съединението 4-MEC да бъде включено в списък IІ от Конвенцията на ООН за психотропните вещества от 1971 г.

               (16)4-MEC се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. 4-MEC е открито в деветнадесет държави — членки на Съюза. Продава се свободно на пазара. Свързва се с малък брой сериозни увреждания на здравето, включително смъртни случаи.

               (17)Ето защо държавите членки на Европейския съюз следва да решат 4-MEC да бъде добавено в списък I на Конвенцията на ООН за психотропните вещества от 1971 г.

               (18)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с етилон (1-(2H-1,3-бензодиоксол-5-ил)-2-(етиламино)пропан-1-он), е съществена. Терапевтична полза не е регистрирана. Експертната комисия по наркозависимостите към СЗО призна, че етилон (1-(2H-1,3-бензодиоксол-5-ил)-2-(етиламино)пропан-1-он) притежава потенциал да доведе до същите злоупотреби и да има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с етилон се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва етилон да бъде включен в списък IІ от Конвенцията на ООН за психотропните вещества от 1971 г.

               (19)Етилон се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета относно обмена на информация, оценката на риска и контрола върху новите психоактивни вещества. Етилон е открит в 19 държави — членки на ЕС. Продава се свободно на пазара. Свързва се с малък брой сериозни увреждания на здравето, включително смъртни случаи.

               (20)Ето защо държавите членки на Европейския съюз следва да решат съединението етилон да бъде добавено в списък IІ на Конвенцията на ООН за психотропните вещества от 1971 г.

               (21)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с пентедрон или α-метиламиновалерофенон (2-(метиламинo)-1-фенилпентан-1-он), е съществена. Терапевтична полза не е регистрирана. Органът прие, че веществото води до същите злоупотреби и има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с пентедрон се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва пентедрон да бъде включен в списък IІ от Конвенцията на ООН за психотропните вещества от 1971 г.

               (22)Пентедрон се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. Пентедрон е открит в осемнадесет държави — членки на Съюза. Продава се свободно на пазара. Свързва се с малък брой сериозни увреждания на здравето, включително смъртни случаи.

               (23)Ето защо държавите членки на Европейския съюз следва да решат съединението пентедрон да бъде добавено в списък I на Конвенцията на ООН за психотропните вещества от 1971 г.

               (24)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с етилфенидат или EPH (етилов фенил(пиперидин-2-ил)ацетат), е съществена. Терапевтична полза не е регистрирана. Органът прие, че веществото притежава потенциал да доведе до същите злоупотреби и да има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с етилфенидат се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва етилфенидат да бъде включен в списък IІ от Конвенцията на ООН за психотропните вещества от 1971 г.

               (25)Етилфенидат се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. Веществото етилфенидат е било открито в тринадесет държави членки. Продава се свободно на пазара. Свързва се със сериозни увреждания на здравето, включително инфекции на меките тъкани и смъртни случаи. Инфекциите на меките тъкани вследствие на инжектиране са обект на сигнал, подаден от системата на Съюза за ранно предупреждение в областта на общественото здраве.

               (26)Ето защо държавите членки на Европейския съюз следва да решат веществото етилфенидат да бъде добавено в списък I на Конвенцията на ООН за психотропните вещества от 1971 г.

               (27)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с MPA или метиопропамин (N-метил-1-(тиофен-2-ил)пропан-2-амин), е съществена. Терапевтична полза не е регистрирана. Органът прие, че веществото притежава потенциал да доведе до същите злоупотреби и има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с метиопропамин се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва метиопропамин да бъде включен в списък IІ от Конвенцията на ООН за психотропните вещества от 1971 г.

               (28)MPA се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. MPA е открито в седемнадесет държави — членки на Съюза. Продава се свободно на пазара. Свързва се със сериозни увреждания на здравето, включително смъртни случаи.

               (29)Ето защо държавите членки на Европейския съюз следва да решат веществото метиопропамин да бъде добавено в списък I на Конвенцията на ООН за психотропните вещества от 1971 г.

               (30)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с MDMB-CHMICA (N-{[1-(циклохексилметил)-1H-индол-3-ил]карбонил}-3-метил-L-валинат), е съществена. Терапевтична полза не е регистрирана. Органът прие, че веществото води до същите злоупотреби и има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с MDMB-CHMICA се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва MDMB-CHMICA да бъде включено в списък IІ от Конвенцията на ООН за психотропните вещества от 1971 г.

               (31)Съгласно доклада на Европейския център за мониторинг на наркотиците и наркоманиите за оценка на риска, изготвен в съответствие с разпоредбите на член 6, параграфи 2, 3 и 4 от Решение 2005/387/ПВР на Съвета
                  14
                и представен на Комисията и Съвета на 28 юли 2016 г., силното въздействие на MDMB-CHMICA и силно променливото съдържание на съединението в продукти, считани за „законни стимуланти“, представляват висок риск от остра токсичност. В осем държави членки бяха докладвани общо 28 смъртни случая и 25 случая на остри интоксикации, свързани с MDMB-CHMICA. Поради това на 31 август 2016 г. Комисията прие предложение за подлагане на MDMB-CHMICA на мерки за контрол на територията на Съюза
                  15
               .

               (32)Ето защо държавите членки на Европейския съюз следва да решат веществото MDMB-CHMICA да бъде добавено в списък I на Конвенцията на ООН за психотропните вещества от 1971 г.

               (33)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с 5F-APINACA или 5F-AKB-48 (N-(адамантан-1-ил)-1-(5-флуоропентил)-1H-индазол-3-карбоксамид), е съществена. Терапевтична полза не е регистрирана. Органът прие, че веществото притежава потенциал да доведе до същите злоупотреби и да има същите отрицателни последици за здравето като веществата, изброени в списък II от Конвенцията на ООН за психотропните вещества от 1971 г. Според експертната комисия има достатъчно доказателства, че с 5F-APINACA се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва съединението 5F-APINACA да бъде включено в списък IІ от Конвенцията на ООН за психотропните вещества от 1971 г.

               (34)5F-APINACA се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. 5F-APINACA е открито в двадесет и три държави — членки на Съюза. Продава се свободно на пазара. Свързва се със сериозни увреждания на здравето, включително смъртни случаи.

               (35)Ето защо държавите членки на Европейския съюз следва да решат 5F-APINACA да бъде добавено в списък I на Конвенцията на ООН за психотропните вещества от 1971 г.

               (36)Съгласно оценката на експертна комисия по наркозависимостите към СЗО, степента на риск за общественото здраве и за обществото, свързана със злоупотреба с XLR-11 [1-(5-флуоропентил)-1H-индол-3-ил](2,2,3,3-тетраметилциклопропил), е съществена. Терапевтична полза не е регистрирана. Органът прие, че веществото притежава потенциал да доведе до същите злоупотреби и да има същите отрицателни последици за здравето като вещества, изброени в списък II от Конвенцията на ООН за психотропните вещества от 1971 г., като JWH-018 и AM-2201. Според експертната комисия има достатъчно доказателства, че с XLR-11 се злоупотребява или е вероятно да се злоупотребява, така че да представлява обществен или здравен проблем, което дава основания за поставянето на веществото под международен контрол. Поради това СЗО препоръчва съединението XLR-11 да бъде включено в списък IІ от Конвенцията на ООН за психотропните вещества от 1971 г.

               (37)XLR-11 се следи от Европейския център за мониторинг на наркотиците и наркоманиите като ново психоактивно вещество по силата на Решение 2005/387/ПВР на Съвета. XLR-11 е открито в седемнадесет държави — членки на Съюза. Продава се свободно на пазара. Свързва се с малък брой сериозни увреждания на здравето, включително с поне един смъртен случай, и е обект на сигнал, подаден от системата на Съюза за ранно предупреждение в областта на общественото здраве.

               (38)Ето защо държавите членки на Европейския съюз следва да решат XLR-11 да бъде добавено в списък I на Конвенцията на ООН за психотропните вещества от 1971 г.

               (39)В съответствие с член 10, параграф 4 от Протокол № 36 относно преходните разпоредби, приложен към Договора за Европейския съюз и към Договора за функционирането на Европейския съюз, Рамково решение 2004/757/ПВР на Съвета и Решение 2005/387/ПВР на Съвета са престанали да се прилагат за Обединеното кралство, считано от 1 декември 2014 г. Следователно Обединеното кралство не участва в приемането на настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза от държавите членки в Комисията по наркотичните вещества през март 2017 г. — когато този орган ще има за задача да приеме по време на своята шеста сесия решения относно добавянето на вещества към списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — трябва да съответства на приложението към настоящото решение.

               Тази позиция трябва да бъде изразена от държавите членки, които са членове на Комисията по наркотичните вещества, действащи съвместно в интерес на Съюза.

               Член 2

               Адресати на настоящото решение са държавите членки в съответствие с Договорите.

               Съставено в Брюксел на  година.

                     За Съвета

                     Председател

                     (1)
                  Сборник договори на ООН, том 978, № 14152.

                     (2)
                  Сборник договори на ООН, том 1019, № 14956.

                     (3)
                  Австрия, Белгия, Хърватия, Чешката република, Франция, Германия, Унгария, Италия, Нидерландия, Словакия, Испания, Обединеното кралство.

                     (4)
                  Устно изявление по време на 59-ата сесия на Комисията по наркотични вещества на 2 декември 2016 г.; вж. също извадка от доклада на 38-ата експертна комисия по наркозависимостите

                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf

                  .

                     (5)
                  ОВ L 127, 20.5.2005 г., стр. 32.

                     (6)
                  Предложение от 31 август 2016 г. за Решение на Съвета за въвеждането на мерки за контрол на новото психоактивно вещество MDMB-CHMICA (COM(2016) 548 final).

                     (7)
                  ОВ L 335, 11.11.2004 г., стр. 8.

                     (8)
                  Член 3, параграф 7 от Конвенцията на ООН от 1961 г.; член 2, параграф 7 от Конвенцията на ООН от 1971 г.

                     (9)
                  Вж. Решение 2014/858/ЕС на Комисията от 1 декември 2014 г. относно нотификацията от страна на Обединеното кралство Великобритания и Северна Ирландия за желанието му да участва в актовете на Съюза в областта на полицейското сътрудничество и съдебното сътрудничество по наказателноправни въпроси, които са приети преди влизането в сила на Договора от Лисабон и които не са част от достиженията на правото от Шенген (ОВ L 345, 1.12.2014 г., стр. 6). Точки 29 и 33 от Списъка на актовете на Съюза, приети преди влизането в сила на Договора от Лисабон в областта на полицейското сътрудничество и съдебното сътрудничество по наказателноправни въпроси, които спират да се прилагат към Обединеното кралство от 1 декември 2014 г. съгласно член 10, параграф 4, второ изречение от Протокол № 36 относно преходните разпоредби (ОВ C 430, 1.12.2014 г., стр. 17).

                     (10)
                  Сборник договори на ООН, том 978, № 14152.

                     (11)
                  Сборник договори на ООН, том 1019, № 14956.

                     (12)
                  Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (OВ L 335, 11.11.2004 г., стр. 8).

                     (13)
                  Решение 2005/387/ПВР на Съвета относно обмена на информация, оценката на риска и контрола върху новите психоактивни вещества (ОВ L 127, 20.5.2005 г., стр. 32).

                     (14)
                  ОВ L 127, 20.5.2005 г., стр. 32.

                     (15)
                  Предложение за решение на Съвета за въвеждането на мерки за контрол на новото психоактивно вещество метил 2-[[1- (циклохексилметил)]-1H-индол-3-карбонил]амино-3,3-диметилбутаноат (MDMB-CHMICA) (COM(2016) 548 final).

    ---documentbreak---

               ЕВРОПЕЙСКА КОМИСИЯ
            Брюксел, 6.2.2017
            COM(2017) 72 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестата сесия на Комисията по наркотичните вещества относно списъците с вещества от Единната конвенция по упойващите вещества от 1961 г., изменена с Протокола от 1972 г., и от Конвенцията за психотропните вещества от 1971 г.

               Позицията, която трябва да се заеме от държавите членки, които са членове на Комисията по наркотичните вещества, действащи съвместно в интерес на Съюза, по време на шестата сесия на тази комисия през март 2017 г. по отношение на промените в приложното поле на контрола на вещества, е следната:

               (1)Веществото U-47700 следва да бъде включено в списък I от Единната конвенция по упойващите вещества от 1961 г., изменена с Протокола от 1972 г.

               (2)Веществото бутирфентанил следва да бъде включено в списък I от Единната конвенция по упойващите вещества от 1961 г., изменена с Протокола от 1972 г.

               (3)Веществото 4-MEC (4-метилеткатинон) следва да бъде включено в приложение II към Конвенцията за психотропните вещества от 1971 г.

               (4)Веществото етилон следва да бъде включено в приложение II към Конвенцията за психотропните вещества от 1971 г.

               (5)Веществото пентедрон (α-метиламиновалерофенон) следва да бъде включено в приложение II към Конвенцията за психотропните вещества от 1971 г.

               (6)Веществото етилфенидат (EPH) следва да бъде включено в приложение II към Конвенцията за психотропните вещества от 1971 г.

               (7)Веществото MPA (метиопропамин) следва да бъде включено в приложение II към Конвенцията за психотропните вещества от 1971 г.

               (8)Веществото MDMB-CHMICA следва да бъде включено в приложение II към Конвенцията за психотропните вещества от 1971 г.

               (9)Веществото 5F-APINACA (5F-AKB48) следва да бъде включено в приложение II към Конвенцията за психотропните вещества от 1971 г.

               (10)Веществото XLR-11 следва да бъде включено в приложение II към Конвенцията за психотропните вещества от 1971 г.